Babaseuntjie sonder neus geboreEli Thompson. Foto: Facebook Eli Thompson is sonder ŉ neus gebore weens ŉ uiters seldsame toestand wat sowat een uit elke 197 miljoen babas raak. Die webwerf al.com berig Eli is op 4 Maart in die South Baldwin-hospitaal in die Amerikaanse deelstaat Alabama gebore. Hy ly aan aangebore arhinia. Eli het dadelik deur sy mond begin asemhaal. Daar is egter later ŉ gaatjie in sy keel gemaak om met sy asemhaling te help. Eli is vroeër die week uit die hospitaal ontslaan. Brandi McGlathery, Eli se ma, het aan aL.com gesê vir haar en haar man, Troy Thompson, is Eli “perfek nes hy is”. “Ek wil nooit hê hy moet dink hy is nie mooi nie want hy is.” Eli se ouers het ook besluit dat hy nie plastiese chirurgie sal ondergaan voor hy oud genoeg is om self die besluit te maak nie. ’n Facebook-groep is intussen vir Eli gestig en verskeie geldinsamelingsinisiatiewe is begin om te betaal vir sy mediese onkoste.